**12. MONOPLAY od 24. do 28. kolovoza**

**U Zadar stiže i renomirani britanski plesni umjetnik Julyen Hamilton**

Zadar, 4. kolovoza – Za točno dvadeset dana počinje **dvanaesto izdanje** **festivala plesnog sola – MONOPLAY u Zadru** - trajat će od **24. do 28. kolovoza** i u pet dana predstaviti plesne solo izvedbe niza domaćih i stranih umjetnika i umjetnica. Festivalsko izdanje u potpunosti će biti prilagođeno epidemiološkoj situaciji te uz poštivanje svih preporuka i mjera. Festivalski program bit će opsežan i bogat kao i prijašnjih godina, a pored najavljenog europskog koreografa Jonathana Burrowsa, u Zadar stiže i istaknuti **britanski plesni umjetnik Julyen Hamilton**!

**Hamilton** je uspješan **plesač, koreograf, pjesnik i glazbenik** koji stvara i izvodi radove diljem svijeta više od 40 godina. Smatra se **pokretačem inovativnog performansa**, a njegov se rad bazira na **improvizaciji** - na licu mjesta sastavlja plesni materijal, kao i popratne tekstove - i solo izvedbama. Vodi vlastitu plesnu kompaniju *Allen's Line* čije članove usmjerava da stvaraju i izvode na isti način. Posljednjih nekoliko desetljeća **nastupa i surađuje s ponajboljim glazbenicima u Europi**, uključujući Barrea Phillipsa, Michaela Morrea, Freda Fritha, Malcolma Goldsteina i druge. Na Monoplayu će izvesti recentni rad ***Held Dear***.

Od međunarodnih projekata tu je i solo ***LSLSLS* Mateja Kejžara** koji izvodi domaća umjetnica **Lana Hosni**. Slovenski umjetnik **Matej Kejžar**, inače član slavne belgijske plesne skupine **Rosas**, već dva desetljeća kreira radove diljem svijeta. Kao gostujući koreograf i predavač surađivao je s raznim institucijama i manifestacijama, a u suradnji s kulturnom organizacijom **KinkKonk/Pekinpah iz Ljubljane** 2009. je osnovao **Spider Net**, mrežu neovisnih kulturnih organizacija koja povezuje sedam gradova iz EU-a: Atenu, Zagreb, Salzburg, Berlin, Bruxelles, Lyon i Ljubljanu. U okviru te mreže susreću se ples, vizualna umjetnost, teorija plesa i glazba.

**Domaću produkciju** predstavljaju plesne umjetnice **Roberta Milevoj i Matea Bilosnić**. ***ROB3RTA*** je treći u nizu solo radova plesačice i koreografkinje **Roberte Milevoj** (*Roberta, Roberta* (2010) i *Opet Roberta* (2013). U dosadašnjem stvaralaštvu, autorica se bavila propitivanjem odnosa između izvedbe i koreografije kao mjesta susreta *prirodnog* emotivnog iskustva s *umjetnim* prostorom izvedbe. U okviru ovog projekta autoricu primarno interesira analiza kapaciteta vlastitog izvođačkog tijela, kapaciteta koji su nužno uvjetovani unutarnjim sadržajima, a pri čemu se kao centralno pitanje nameće - na koji način osobni emotivni doživljaji, sjećanja i unutarnji monolozi mogu postati uporištem za solo izvedbu te kako obilježja vlastite (ženske) prirode mogu uvjetovati drugačije poetske pristupe plesnom materijalu i koreografiji. Predstava ROB3RTA bit će izvedena u sklopu projekta MONOdeskripcija, koji se već drugu godine zaredom provodi u suradnji s Centrom za audiodeskripcije iz Zagreba - izvedba će, naime, biti prilagođena za slijepe i slabovidne.

**Matea Bilosnić autorica je triptiha Ab Ovo (*Worker, Klown, Host*)** koji izvodi u suradnji s **Patriciom Gospić** i **Naonarom**; svo troje su lokalni zadarski umjetnici. Spomenuti triptihza polazište ima simboliku jajeta te njegovu transformirajuću snagu. Tripih nudi tri vizije: jaje kao početak, jaje kao potencijal za transformaciju i jaje kao sredstvo konzumacije.

Na Monoplayu će biti predstavljeni i **diplomski radovi triju mladih plesnih umjetnica** koje su nedavno diplomirale na Odsjeku plesa **Akademije dramskih umjetnosti**: **Ariana Prpić** izvest će ***Solo za kupaonu***, **Tea Maršanić** ***Dobro je (za)sada***, a **Viktorija Bubalo *Mogla bih ovdje zauvijek ostati***. Uvrštenje ovih izvedbi u glavni festivalski program za cilj ima pružanje podrške te osiguranje bolje vidljivosti i pozicioniranje unutar domaće plesne scene.

Glavni program Monoplaya održat će se u **Kazalištu lutaka u Zadru**, kao i ispred **Kazališta na Poljani Branka Stojakovića**. Pored glavnog, publiku očekuje i **raznovrstan popratni program** koji objavljujemo uskoro; ovogodišnje izdanje tako kroz različite medije i sadržaje donosi uvid u **lokalne i svjetske plesne tendencije u suvremenom plesu** i izvedbenim umjetnostima.

Festival MONOPLAY **prvi je i jedini domaći festival specijaliziran za solo izvedbe** u području suvremenog plesa. Već dvanaestu godinu zaredom, Zadar, inače svjetski prepoznat po plesnoj sceni, u kolovozu postaje središte specifičnih plesnih izvedbi te središnje mjesto za ples u Hrvatskoj. Festival se održava u organizaciji **Zadarskog plesnog ansambla i umjetničke organizacije 21:21 iz Zagreba**, a umjetničke direktorice su **Petra Hrašćanec i Sanja Petrovski**.

Prije samoga festivala, od 6. do 23. kolovoza, održat će se **edukativna platforma STREAM Zadar**, događanje koje omogućuje mladim plesnim umjetnicima usavršavanje uz vodeće plesne umjetnike. Program STREAM Zadar ove se godine održava pod vodstvom pedagoga **Hanne Hegenscheidt, Aleksandre Janeve Imfeld, Grgura Kovačića i Julyena Hamiltona.**

Kako bismo publici omogućili u potpunosti siguran pristup izvedbama, dio festivalskog programa bit će izveden reprizno (izvedba ***Rewriting*** **Jonathana Burrowsa**). Ulaznice za sve izvedbe mogu se odsada rezervirati online putem e-maila info@monoplay.eu, s ciljem osiguranja jednostavnijeg pristupa programu. Cijena ulaznica za glavni program iznosi 35,00 kn, mogu se kupiti prije izvedbi na blagajni Kazališta lutaka Zadar, a ulaz za sve ostale programe je slobodan. Prodaja ulaznica počinje 24. kolovoza. S obzirom na ograničen broj mjesta, preporučuje se rezerviranje ulaznica unaprijed.

Monoplay financijski podržavaju Ministarstvo kulture RH, Grad Zadar i Zaklada «Kultura Nova». Sponzori Monoplay festivala su Proprio centar, Bio&bio, Eurogarden, Ilirija i Taxi Cammeo.